Псэм япэ напэр ирагъэщ
Тыркум къраткI
Эрдогъан и телеграммэмрэ Истамбыл
къыщызэIуаха «ГъащIэ жыгымрэ»
Тырку Республикэм и премьер-министр Эрдогъан Раджаб-Тайип адыгэхэм я щыгъуэ махуэм ди гуауэр къыддигуэшащ.
Премьер-министр Эрдогъан адыгэ пыIэр йокIу. Урыс пащтыхьыгъуэм и зэманым зи Хэкур зрагъэбгына адыгэ лъэпкъым накъыгъэм и 21-р и фэеплъ махуэщ. Дунейм щызэбгрыдза ди лъэпкъэгъухэм илъэс къэс абы хуэгъэпса пэкIухэр щыпсэу щIыналъэхэм щрагъэкIуэкI. Апхуэдэу Истамбыл хыхьэ Къартал хьэблэм а махуэм къыщызэIуахащ Налшык дэт «ГъащIэ жыг» фэеплъ сыным хуэдэ, ауэ нэхъ цIыкIуу. ЗэIущIэм хэтыну ирагъэблэгъат Тыркум и премьер-министрыр. Ар пэкIум хэмытыфами, адыгэхэм я гуауэр зэрадигуэшыр къыщыгъэлъэгъуа телеграммэ яхуигъэхьащ.
адыгэхэм лей къазэрытехьар къыхэщу мыпхуэдэ тхыгъэ Тырку Республикэр зэраухуэрэ иджы япэу къэрал лIыщхьэхэм къабгъэдэкIыу аращ.
Премьер-министрым КАФФЕД-м и тхьэмадэ Шыгъэлыгъуэ Уэджид (Кадыоглу) къыхуигъэхьа телеграммэм итщ:
«Кавказ Хасэхэм я Федерацэм и жэрдэмкIэ евгъэкIуэкI щыгъуэ пэкIум сызэревгъэблэгъам папщIэ фIыщIэ фхузощI.
И щIыуэпсым и дахагъэм и мызакъуэу, геополитикэ и лъэныкъуэкIи зэныкъуэкъушхуэхэр щекIуэкI щIыналъэу зи цIэр Iуа Кавказыр тхыдэ къулей зиIэ щIыналъэ телъыджэщ. Ар я хэщIапIэщ псэм япэ напэр изыгъэщ, цIыху куэд зыхэкIуэда зауэ лыгъейхэр къызэзынэкIыу, пщIэ лъагэ зыхуезыгъэщIыф лъэпкъ уардэу къызэтенам.
ИлъэсищэкIэ екIуэкIа зауэм гугъуехь куэд хигъэтащ адыгэхэр, абыхэм я щхьэр щIрагъэхьэри, нэгъуэщI хэкIыпIэ ямыгъуэтыжу, Анадолэм и щIыпIэ зэхуэмыдэхэм къэIэпхъуэн хуей хъуащ. Нобэ Тыркум щыпсэу кавказ лъэпкъхэр абыхэм я щIэблэщ. Уэсмэн пащтыхьыгъуэм зи бжэр гуапэу зыхузэIуиха кавказ лъэпкъхэм я анэдэлъхубзэри, я хабзэри, щэнхабзэри яхъумэжу къэгъуэгурыкIуащ, я адэжьхэм я тхыдэр я щIэблэм ящIэу къагъэхъуащ.
Истамбыл и Къартал хьэблэм къыщызэIуаха фэеплъ сыным деж. 2013 гъэ, накъыгъэм и 21
Сэ си фIэщ мэхъу илъэси 149-рэ хъуауэ лъэпкъым и щхьэ кърикIуа гуауэр зыщызымыгъэгъупща, абы хуэфэщэн пщIэ хуэзыщI лъэпкъым къэкIуэн дахэ зэриIэнур, я блэкIар зыхуэдэр зыщIэу къагъэхъу я щIэблэм я адэжьхэм я хабзэм пащэу зэрыпсэунур. Мыпхуэдэ зэхыхьэхэм нэгъуэщI лъэпкъхэр къызэрыхашэр, я гуауэр зэрыдагуэшыр ди зэкъуэтыныгъэм, зэкъуэшыгъэм я лъабжьэр зыгъэбыдэщ. Лъапсэрыхыр лъэпкъым къыхуэзыгъэкIуа гуауэшхуэр зи нэгу щIэкIа адыгэхэр Тхьэм и гущIэгъум фыхимын. Фэри къевгъэблэгъа хьэщIэ лъапIэхэми гурэ псэкIэ сэлам гуапэ фызох».
Зытхыжар
Хъуажь Фахърийщ.
